﻿Fata de la Cozia, această Ioana d’Arc a Valahiei – una din cele mai 
frumoase legende ale Vâlcii 
 
Din păcate, nu ştim de ce, nu vrem să transcriem frumos istoria românilor, ca pe 
o Biblie a noastră, ca pe o carte de bază, prin care să putem, azi, argumenta 
decisiv de ce acest neam mic, raportat la imperiile vecine a reuşit să-şi conserve 
limba, tradiţiile, religia. O istorie absolut fascinantă, în care principii noştri au 
jucat un rol esenţial în diplomaţie, în hărţuire militară, în a fi acei ghimpi din 
spatele tuturor puterilor vecine. 
Puteam, foarte bine, avea soarta Bulgariei sau a Serbiei sau a altor naţiuni 
colonizate şi dispărute de pe hartă secole de-a rândul. De ce Moldova, Valahia şi 
chiar Transilvania ocupată au reuşit să-şi păstreze identitatea, să aibă acel nucleu 
de nezdruncinat în faţa maghiarilor, turcilor sau slavilor? 
Pentru că, dincolo de istoria privită ca o sumă de evenimente şi de raportări 
contextuale, am avut eroi, am avut lideri de stat, lideri spirituali, am avut acea 
putere divină de a rezista şi supravieţui, de a ne impune în momente decisive ale 
timpului. 
  
Am auzit cu toţii de Ioana d’Arc a francezilor, de exemplu, dar mai puţin ştim de 
Alexandrina de la Cozia, tot o Ioana d’Arc, dar de-a noastră, botezată de Dimitrie 
Bolintineanu drept „Fata de la Cozia”. 
Mă întreb de ce, dacă nu în istoria naţională, măcar la Vâlcea, în istoria locală, nu 
vorbim despre această minunată eroină, născută în Jiblea şi care a fost de 
departe cel mai bun militar şi căpitan de oşti în timpul lui Vlad Ţepeş. 
Alexandrina de la Cozia, rămasă orfană la 16 ani, scapă nevătămată după ce 
oamenii lui Basarab Laiotă, sprijiniţi de turci, distrug Călimăneştiul. Fata se 
adăposteşte la Cozia, dar ia o decizie crucială, care o va impune în istorie ca 
figură emblematică. 
După ce pe tron ajunge Vlad Ţepeş, Alexandrina se îmbracă în bărbat şi intră în 
armata domnitorului. Participă la mai multe lupte şi intră în atenţia lui Vlad atunci 
când reuşeşte să-i salveze acestuia viaţa chiar pe câmpul de luptă. 
Se spune că Ţepeş o cheamă imediat la curte şi, considerând-o bărbat, o întreabă 
ce moşie doreşte pentru faptele ei de vitejie. Alexandrina îşi dă jos coiful, îşi lasă 
părul să curgă şi spune cine e. Şocul celor de la curte este de neimaginat, dar 
Vlad o numeşte căpitan de oaste şi pe loc decide căsătoria ei cu fiul său, dorind să 
o lase, clar, în fruntea ţării. 
 Fata de la Cozia este cea care participă la lupte cruciale, turcii şi rivalii basarabeni 
îi ştiau de frică şi unelteau să o ucidă. 
Din păcate, după asasinarea lui Ţepeş, Alexandrina este şi ea luată prizonier, este 
dezonorată şi ucisă apoi cu sălbăticie, fiind, spun legendele, legată de doi măgari. 
O istorie fascinantă despre Ioana d’Arc a Valahiei, pe care, însă, am uitat-o. 
Graţie lui Dimitrie Bolintineanu şi a câtorva scrieri ale vremii, îi redăm aici 
onoarea şi demnitatea unei adevărate eroine a ortodoxismului şi a neamului 
românesc. 

